**Együttműködési megállapodás módosítás**

amely létrejött egyrészről a

**Szombathely Megyei Jogú Város Önkormányzata**

9700 Szombathely, Kossuth L. u. 1-3., adószám: 15733658-2-18, statisztikai számjele: 15733658-8411-321-18, képviseli: Dr. Puskás Tivadar polgármester, a továbbiakban: **Önkormányzat,**

másrészről a

**Szombathelyi Haladás Labdarúgó és Sportszolgáltató Korlátolt Felelősségű Társaság** székhely: 9700 Szombathely, Rohonci út 3, Cg.18-09-106065, adószám: 12565692-2-18, képviseli: Tóth Miklós ügyvezető a továbbiakban: **Haladás**

másrészről a

**Viktória Football Club Szombathely**

Székhely: 9700 Szombathely, Felsőbüki Nagy Pál u.28. Adószám: 18881592-1-18, Nyilvántartási szám: Pk. 60.150/1993, Bankszámlaszám: 72100251-11039952, Képviseli: Barczi Csaba elnök

a továbbiakban: **Viktória**

között az alábbi helyen és időben , az alulírott feltételek mellett:

Fent nevezett szerződő felek kölcsönösen és egybehangzóan tényként rögzítik, hogy a labdarúgás szabályrendszere értelmében az NB-s férfi felnőtt labdarúgó csapatot működtető Haladás és a női NB1-es csapatot működtető Viktória 2017. június 30. napjától aláírt megállapodás értelmében egy sportszervezet keretein belül vesznek részt a férfi és a női felnőtt bajnokságokban.

1. A felek rögzítik, hogy az U14-U16-U19 és a felnőtt női csapat közös működtetésével a VIKTÓRIA FC önálló jogi személyisége, az MLSZ által nyilvántartott sportegyesületi jellege nem szűnik meg, továbbra is működteti a női U7-U13, U14, U16, U19 korosztályú csapatait, részt vesz a jelen megállapodással érintett női csapatai működtetésében, irányításában, szakmai munkájában is. Továbbra is jogosult a jogszabályi keretek között működése, sporttevékenysége kapcsán a TAO kedvezményeket és egyéb támogatásokat igénybe venni, illetve saját nevében támogatói és egyéb reklámszerződéseket kötni és a saját nevében pályázati eljárásokban részt venni, melyek a saját bevételeit képezik.
2. A felek rögzítik, hogy a Haladás jogosult az MLSZ által a női bajnokság indulásakor járó startpénz, terembajnokság díjazásával, a magyar kupa díjazásával, a bírói költségek kompenzálásával, valamint a bajnokság végén elért eredménytől függően folyósított helyezési pénz rendelkezésével. Ezen befolyó összegeket csak és kizárólag a női NB1-es csapat játékosai és stábtagjai bérköltségeire és ezek járulékaira használhatja fel.
3. A Haladás vállalja, hogy a női csapat személyi jellegű kiadásaira elkülönít évi 5.000.000 Ft, azaz Ötmillió forintot, amelyet havonta egyenlő arányban köteles a női labdarúgók és stábtagok munkabérérére és/vagy a felnőtt női NB1-es csapat utazási és étkezési költségére fordítani. Ennek esedékessége minden hónap 12. napja.

A Haladás vállalja, hogy a felnőtt női csapat részére 2 garnitúra mérkőzés szerelést (egy zöld, egy fehér) edzőmelegítők, utazó melegítők, széldzsekik, utazó galléros pólók, és utazó rövidnadrágok beszerzését és biztosítását.

1. A Viktória viseli az együttműködés időtartama alatt az összes UP korosztályos csapatok felmerülő valamennyi személyi és dologi kiadásait.
2. A felnőtt csapat vezetőedzőjének kiválasztása kizárólag a Viktória egyetértésével történhet. A megállapodással érintett női csapatok szakmai irányítása a Viktória FC által foglalkoztatott szakemberek feladata és felelőssége, a Haladást e körben sem kötelezettségek, sem jogok nem illetik meg.
3. Az Önkormányzat vállalja, hogy a felnőtt női NB1-es csapat működtetésére 2019. évben 20 millió Ft-ot, 2020. június 30. napjáig további 20 millió Ft-ot biztosít. Az önkormányzat a 2019. évi támogatást legkésőbb 2019. augusztus 15. napjáig, a 2020. évi támogatást legkésőbb 2020. március 30. napjáig a Viktória bankszámlájára utalja, amely a Haladástól kapott kimutatás alapján havonta átutalja a megfelelő összeget a labdarúgók és stábtagok bérének kifizetéséhez. Az Önkormányzat a további támogatásról a tárgyévi költségvetésének ismeretében dönt.
   1. A felek megállapítják, hogy a Viktória a 2018. évben kapott önkormányzati támogatási összeggel elszámolt a szerződésben foglalt feltételekkel és határidőben, így a 2019. évi támogatásra jogosult.
   2. A Viktória e szerződés mellékletét képező, az államháztartásról szóló 2011. évi CXCV. törvény 50. § (1) bekezdés c) pontjában foglaltakra tekintettel tett nyilatkozata alapján a nemzeti vagyonról szóló 2011. évi CXCVI. törvény 3.§ (1) bekezdés 1. pontja szerinti átlátható szervezetnek minősül.
   3. A Viktória a közpénzekből nyújtott támogatások átláthatóságáról szóló 2007. évi CLXXXI. törvény által előírt összeférhetetlenségre és érintettségre vonatkozóan azt a nyilatkozatot tette, hogy vele szemben a törvény 6. §-a szerinti összeférhetetlenség, illetve 8. §-a szerinti érintettség nem áll fenn.
   4. A Viktória tudomásul veszi, hogy a támogatást csak a jelen szerződésben megjelölt célra használhatja fel.
   5. A Viktória tudomásul veszi, hogy az Önkormányzat a Viktória nevét, a Viktória tevékenységet és a támogatás összegét, az érintettséget valamint – a számlák és bizonylatok kivételével – a benyújtott és elfogadott pályázati elszámolást nyilvánosságra hozza.
   6. Önkormányzat fenntartja magának azt a jogot, hogy a Viktória tevékenységet, a támogatás felhasználását a Polgármesteri Hivatal illetékes belső szervezeti egységei ellenőrizhetik.
   7. A Viktória hozzájárul a támogatott tevékenység, valamint a támogatás felhasználásának ellenőrzéséhez, működésének teljes körű megismeréséhez. A Viktória olyan nyilvántartást köteles vezetni, amelyből az adatok naprakészen megállapíthatók.
   8. A Viktória tudomásul veszi, hogy 2020. január 31. napjáig köteles elszámolást, azaz szakmai és pénzügyi beszámolót készíteni. A Viktória köteles tételes pénzügyi elszámolást készíteni (számlaösszesítőt, záradékkal ellátott, hitelesített számlamásolatokat és pénzügyi bizonylatokat, valamint teljesítésigazolást mellékelve), továbbá nyilatkozni arról, hogy a számlákat más elszámoláshoz nem használja fel. Az eredeti számlán záradékként fel kell tüntetni: "SZMJV Önkormányzata által a …… számú támogatási szerződésben biztosított támogatásra elszámolva". A tájékoztatást és az elszámolást egy példányban a Polgármesteri Hivatal Egészségügyi és Közszolgálati Osztály Köznevelési, Sport és Ifjúsági Irodájának kell megküldeni.
   9. A Viktória támogathatóságát – az önkormányzat 2019. évi költségvetéséről szóló 5/2019. (IV.1.) önkormányzati rendelet 11. § (11) bekezdésében foglalt szabály alapján – a Közgyűlés jóváhagyta.
   10. Az elszámolás esetében a Viktória kizárólag a támogatási cél megvalósításával összefüggésben a Viktória nevére szóló számlákkal, valamint az általa kibocsátott pénzügyi bizonylatokkal (személyi jellegű kifizetések esetén) jogosult elszámolni. A Viktória tudomásul veszi, hogy a támogatás felhasználására kizárólag csak a Viktória jogosult. A támogatás harmadik személy részére történő továbbadására kizárólag jelen támogatási szerződés módosítását követően jogosult.
   11. Az Önkormányzat fenntartja magának a jogot, hogy amennyiben a Viktória a kérelmében megjelölt költségvetésben meghatározott tartalomtól eltérő számlákkal, valamint bizonylatokkal számol el, úgy a 6.13. és 6.14. pontban meghatározott jogkövetkezményt alkalmazza.
   12. Amennyiben a Viktória a támogatási összeget nem teljes egészében használja fel, úgy a fel nem használt összeget a beszámoló benyújtásával egyidejűleg, de legkésőbb a 6.8. pontban meghatározott időpontig köteles visszafizetni a Támogató részére.
   13. A Viktória tudomásul veszi, hogy szerződésszegés esetén, a támogatás teljes összegét a Ptk. szerinti késedelmi kamattal együtt köteles az erre történő felszólítástól számított 8 napon belül visszafizetni.
   14. A Viktória tudomásul veszi, ha a 6.8. pont szerinti elszámolást határidőben nem nyújtotta be, és a határidő meghosszabbítását sem kérte vagy a határidő meghosszabbítása nem került jóváhagyásra, akkor a támogatott szervezet az elszámolási határidő lejártát követő egy éven belül önkormányzati támogatásban nem részesülhet, és azt követően is csak akkor, ha időközben elszámolási kötelezettségét teljesíti.
   15. A Viktória tudomásul veszi, ha az eljárás során megtévesztő vagy valótlan adatot közölt, akkor e tény tudomásra jutásától számított három éven belül önkormányzati forrásból támogatásban nem részesülhet.
   16. A Viktória tudomásul veszi, amennyiben a 2007. évi CLXXXI. törvény rendelkezési alapján nem lett volna jogosult a támogatásra, e szerződés semmis. A folyósított támogatást a Viktória egy összegben, a folyósítás és a visszafizetés időpontja közötti időszakra eső, az adózás rendjéről szóló törvényben meghatározott késedelmi pótlékkal azonos mértékű kamattal növelten köteles visszatéríteni.
   17. Az érvénytelenség megállapítását a döntéshozatalt követő két éven belül, írásban bárki kezdeményezheti. A döntést hozó szerv vezetője vagy a döntést hozó személy a kezdeményezésről annak kézhezvételétől számított 15 napon belül határozattal dönt. A döntéshozatalt követő hat hónapon túl, illetve a pályázatban foglaltak megvalósítását követően az első bekezdésben foglalt jogkövetkezmény nem alkalmazható.
   18. A felek rögzítik, hogy a kormányzati funkciók, államháztartási szakfeladatok és szakágazatok osztályozási rendjéről szóló 68/2013. (XII. 29.) NGM rendelet 4. § (2) bekezdésében foglaltaknak eleget téve a Viktória által igényelt támogatás céljának kormányzati funkciójaként a „081041 Versenysport- és utánpótlás-nevelési tevékenység és támogatása” funkciót jelölik meg.
   19. A Viktória kötelezettséget vállal arra, hogy a támogatási szerződésben foglalt cél megvalósítása során a hatályos jogszabályokat betartja.
   20. Jelen megállapodásban nem szabályozott kérdésekben a támogatás tekintetében az önkormányzati forrásátadásról szóló 47/2013. (XII. 4.) önkormányzati rendeletben foglaltak az irányadóak.
4. A felnőtt női NB1-es csapat hazai bajnoki mérkőzéseinek helyszíne a Haladás Sportkomplexum 9700 Szombathely, Rohonci u. 3, vagy a Király Sportlétesítmény Szombathely, Temesvár u. 44.
5. A felnőtt női NB1-es csapat utazási és étkezési költségét a Haladás viseli.
6. A felek a jelen együttműködési megállapodás módosítást a szezon végén 3 hónapos rendes felmondási idővel mondhatják fel. Az együttműködési megállapodás bármely okból történő megszűnése esetén a női csapatok versenyeztetési joga a Viktóriára száll vissza térítésmentesen.
7. A felek megállapodnak abban, hogy az együttműködésük keretei között folytatandó tevékenységüket érintő- akár szóban, akár írásban, vagy bármely egyéb módon, átadott jogi, üzleti információt, tényt, adatot, dokumentumot bizalmasan kezelik, azt illetéktelen harmadik személlyel nem közlik, nyilvánosságra nem hozzák, nem másolják, nem reprodukálják, kivéve, ha ahhoz a felek előzetesen írásban hozzájárultak vagy közérdekű adatnak minősülnek. Felek a velük munkaviszonyban, tagsági viszonyban vagy munkavégzésre irányuló egyéb jogviszonyban állók, vállalkozóik, avagy bármely egyéb jogcímen nevükben eljárók magatartásáért- ideértve a titoktartási kötelezettséget is – úgy felelnek mintha maguk jártak volna el. A titoktartási kötelezettség időbeli korlátozás nélkül terheli a feleket, míg az azzal kapcsolatosan meghatározott kötelezettségeik esetére teljes körű kártérítési felelősséget vállalnak.
8. Szerződő felek kijelentik, hogy a jelen megállapodás kapcsán köztük felmerülő vita esetén a vitás kérdésben kötelező jelleggel egyeztetést tartanak, majd kizárólag annak nem várt eredménytelensége esetén fordulnak a hatáskörrel és illetékességgel rendelkező bírósági fórumhoz.
9. Jelen szerződésben nem szabályozott kérdésekben a Polgári Törvénykönyvéről szóló mindenkor hatályos törvény, a Sportról szóló 2004. évi I. törvény, a Munka Törvénykönyvéről szóló 2012. évi I. törvény, az MLSZ szabályzatai, a labdarúgásra vonatkozó szabályok, valamint a magyar jog egyéb vonatkozó rendelkezéseit kell alkalmazni.

Jelen 12 (tizenkét) pontból és 5 oldalból álló szerződés módosítás 6 (hat) eredeti példányban magyar nyelven készült, melyből mindhárom felet 2-2 példány illeti meg.

A jelen együttműködési megállapodás módosítást a Felek közösen elolvasták, tartalmát, rendelkezéseit, jogkövetkezményeit közösen értelmezték, azt a Felek megértették, és mint akaratukkal mindenben megegyezőt, jóváhagyólag aláírják.

Kelt Szombathelyen 2019. július ….. napján.

---------------------------------------------------- ---------------------------------------------------

**Szombathelyi Haladás Labdarúgó Kft. Viktória Football Club Szombathely**

**Tóth Miklós Ügyvezető Igazgató Barczi Csaba Elnök**

------------------------------------------------------------------

**Szombathely Megyei Jogú Város Önkormányzata**

**Dr. Puskás Tivadar Polgármester**